b'\n_START_ARTICLE_\nReichstag\n_START_PARAGRAPH_\nReichstag je stavba v Berlinu, sede\xc5\xbe Reichstaga - nem\xc5\xa1kega parlamenta. _NEWLINE_Poslopje so zgradili med letoma 1884 in 1894 po na\xc4\x8drtih nem\xc5\xa1kega arhitekta Paula Wallota. Stavba je dolga 137 metrov, \xc5\xa1iroka 94 metrov in visoka 54 metrov. Prvi Reichstag je bil zgrajen v slogu pozne italijanske renesanse._NEWLINE_Stavba je bila 27. februarja 1933 po\xc5\xbegana, po\xc5\xbeig pa naj bi izvedla skupina komunistov, pod vodstvom nizozemca Marinusa van der Lubbeja. \xc5\xa0e danes je aktualna teorija, da naj bi za po\xc5\xbeigom Reichstaga stali nacisti sami, kar naj bi potem izkoristili za preganjanje politi\xc4\x8dnih nasprotnikov in uvedbo izrednih razmer ter diktature. Med drugo svetovno vojno so Reichstag mo\xc4\x8dno zastra\xc5\xbeili in ga spremenili v osrednjo obrambno to\xc4\x8dko Berlina. Med bitko za Berlin so ga 5. maja 1945 zasedle enote Rde\xc4\x8de armade._NEWLINE_Prva obnovitev po\xc5\xa1kodovane stavbe se je za\xc4\x8dela leta 1960 in je trajala do leta 1973. Obnovo je vodil nem\xc5\xa1ki arhitekt Paul Baumgartner, pri njej pa so upo\xc5\xa1tevali prvotne na\xc4\x8drte. Za obnovo Reichstaga so se odlo\xc4\x8dili kljub temu, da se je leta 1961 zahodnonem\xc5\xa1ki parlament preselil v Bonn._NEWLINE_Po zdru\xc5\xbeitvi Nem\xc4\x8dij leta 1991 so se odlo\xc4\x8dili stavbo Reichstaga znova prenoviti in jo spet spremeniti v parlamentarno poslopje. Na razpisu je leta 1993 zmagal arhitekt sir Norman Foster.'